CELEX: 32022R0580
Language: el
Date: 2022-04-08 00:00:00
Title: Κανονισμός (EE) 2022/580 του Συμβουλίου της 8ης Απριλίου 2022 για την τροποποίηση του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας

8.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/1
               
            
         ΚΑΝΟΝΙΣΜΟΣ (EE) 2022/580 ΤΟΥ ΣΥΜΒΟΥΛΙΟΥ
         της 8ης Απριλίου 2022
         για την τροποποίηση του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
         Έχοντας υπόψη την απόφαση 2014/145/ΚΕΠΠΑ του Συμβουλίου, της 17ης Μαρτίου 2014, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (1),
         Έχοντας υπόψη την κοινή πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 269/2014 του Συμβουλίου (2) σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας θέτει σε εφαρμογή περιοριστικά μέτρα που προβλέπονται στην απόφαση 2014/145/ΚΕΠΠΑ.
                  
               
                     (2)
                  
                  
                     Στις 8 Απριλίου 2022, το Συμβούλιο εξέδωσε την απόφαση (ΚΕΠΠΑ) 2022/582 (3) για την τροποποίηση της απόφασης 2014/145/ΚΕΠΠΑ με την οποία θεσπίστηκαν περαιτέρω επιλογές παρέκκλισης από τη δέσμευση περιουσιακών στοιχείων και την απαγόρευση διάθεσης κεφαλαίων και οικονομικών πόρων σε κατονομαζόμενα πρόσωπα και οντότητες.
                  
               
                     (3)
                  
                  
                     Οι εν λόγω τροποποιήσεις εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης και απαιτείται κανονιστική πράξη στο επίπεδο της Ένωσης για την εκτέλεσή τους, ώστε να διασφαλιστεί ιδίως η ομοιόμορφη εφαρμογή τους σε όλα τα κράτη μέλη.
                  
               
                     (4)
                  
                  
                     Επομένως, ο κανονισμός (ΕΕ) αριθ. 269/2014 θα πρέπει να τροποποιηθεί αναλόγως.
                  
               
                     (5)
                  
                  
                     Ο παρών κανονισμός θα πρέπει να τεθεί σε ισχύ αμέσως μετά τη δημοσίευσή του, ώστε να διασφαλιστεί η αποτελεσματικότητα των μέτρων που προβλέπονται σ’ αυτόν,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 269/2014 τροποποιείται ως εξής:
            
                        1)
                     
                     
                        στο άρθρο 4 παράγραφος 1 προστίθεται το ακόλουθο στοιχείο:
                        
                                    «ε)
                                 
                                 
                                    πρόκειται να καταβληθούν σε ή από λογαριασμό που ανήκει σε ή διατηρείται από διπλωματική αποστολή, προξενική αποστολή ή διεθνή οργανισμό που χαίρει ασυλίας σύμφωνα με το διεθνές δίκαιο, στο μέτρο κατά το οποίο οι πληρωμές αυτές προορίζονται να χρησιμοποιηθούν για επίσημους σκοπούς της διπλωματικής ή προξενικής αποστολής ή του διεθνούς οργανισμού.»,
                                 
                              
                  
                        2)
                     
                     
                        το άρθρο 6β αντικαθίσταται από το ακόλουθο κείμενο:
                        
                           «Άρθρο 6β
                           
                              1.   Κατά παρέκκλιση από το άρθρο 2, οι αρμόδιες αρχές κράτους μέλους δύνανται να εγκρίνουν την αποδέσμευση ορισμένων δεσμευμένων κεφαλαίων ή οικονομικών πόρων που ανήκουν στις οντότητες που απαριθμούνται υπό τους αριθμούς καταχώρισης 53, 54 και 55 υπό την επικεφαλίδα “Οντότητες” στο παράρτημα I ή τη διάθεση ορισμένων κεφαλαίων ή οικονομικών πόρων προς τις εν λόγω οντότητες, υπό τις προϋποθέσεις που οι αρμόδιες αρχές κρίνουν κατάλληλες και αφού διαπιστώσουν ότι τα εν λόγω κεφάλαια ή οι εν λόγω οικονομικοί πόροι είναι αναγκαίοι για την παύση, έως τις 24 Αυγούστου 2022, πράξεων, συμβάσεων ή άλλων συμφωνιών, συμπεριλαμβανομένων των σχέσεων τραπεζικής ανταπόκρισης, που έχουν συναφθεί με τις εν λόγω οντότητες πριν από τις 23 Φεβρουαρίου 2022.
                           
                           
                              2.   Κατά παρέκκλιση από το άρθρο 2, οι αρμόδιες αρχές κράτους μέλους δύνανται να εγκρίνουν την αποδέσμευση ορισμένων δεσμευμένων κεφαλαίων ή οικονομικών πόρων που ανήκουν στις οντότητες που απαριθμούνται υπό τους αριθμούς καταχώρισης 79, 80, 81 και 82 στο παράρτημα I ή τη διάθεση ορισμένων κεφαλαίων ή οικονομικών πόρων προς τις εν λόγω οντότητες, υπό τις προϋποθέσεις που οι αρμόδιες αρχές κρίνουν κατάλληλες και αφού διαπιστώσουν ότι τα εν λόγω κεφάλαια ή οι εν λόγω οικονομικοί πόροι είναι αναγκαίοι για την παύση, έως τις 9 Οκτωβρίου 2022, πράξεων, συμβάσεων ή άλλων συμφωνιών, συμπεριλαμβανομένων των σχέσεων τραπεζικής ανταπόκρισης, που έχουν συναφθεί με τις εν λόγω οντότητες πριν από τις 8 Απριλίου 2022.
                           
                           
                              3.   Κατά παρέκκλιση από το άρθρο 2, οι αρμόδιες αρχές κράτους μέλους μπορούν να επιτρέψουν, υπό τις προϋποθέσεις που κρίνουν κατάλληλες, την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων δεσμευμένων κεφαλαίων ή οικονομικών πόρων σε φυσικό ή νομικό πρόσωπο, οντότητα ή φορέα που απαριθμείται στο παράρτημα I, αφού διαπιστώσουν ότι:
                              
                                          α)
                                       
                                       
                                          τα κεφάλαια ή οι οικονομικοί πόροι είναι αναγκαίοι για την πώληση και τη μεταβίβαση, έως τις 9 Οκτωβρίου 2022, δικαιωμάτων ιδιοκτησίας σε νομικό πρόσωπο, οντότητα ή φορέα που έχει την έδρα του εντός της Ένωσης, στην περίπτωση που τα εν λόγω δικαιώματα ιδιοκτησίας κατέχει άμεσα ή έμμεσα φυσικό ή νομικό πρόσωπο, οντότητα ή φορέας που απαριθμείται στο παράρτημα I, και
                                       
                                    
                                          β)
                                       
                                       
                                          τα έσοδα από την εν λόγω πώληση και μεταβίβαση παραμένουν δεσμευμένα.».
                                       
                                    
                        
                     
                  
         
            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  ΕΕ L 78 της 17.3.2014, σ. 16.
         
            (2)  Κανονισμός (EE) αριθ. 269/2014 του Συμβουλίου, της 17ης Μαρτίου 2014, σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ L 78 της 17.3.2014, σ. 6).
         
            (3)  Απόφαση (ΚΕΠΠΑ) 2022/582 του Συμβουλίου, της 8ης Απριλίου 2022, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (βλέπε σελίδα 55 της παρούσας Επίσημης Εφημερίδας).